|  |  |  |
| --- | --- | --- |
| **בנק ישראל**  דוברות והסברה כלכלית | Logo Bank of Israel 2 color | ‏ירושלים,‏‏ י"ג בטבת, תשפ"ה  ‏‏‏‏‏14 בינואר 2025 |

הודעה לעיתונות:

**מנהל מחלקת מערכות תשלומים וסליקה, מר עודד סלומי, ביקש לסיים את תפקידו במאי 2025, בתום קדנציה של כארבע שנים**

מנהל מחלקת מערכות תשלומים וסליקה, מר עודד סלומי, ביקש מנגיד בנק ישראל לסיים את תפקידו, בחודש מאי הקרוב, בתום קדנציה של כארבע שנים. נגיד בנק ישראל, פרופ' אמיר ירון, קיבל את בקשתו ובכוונתו להקים ועדת איתור למינוי מנהל למחלקה.

מר סלומי נכנס לתפקידו בנובמבר 2020. הקדנציה שלו התאפיינה בקידום חדשנות בעולם התשלומים הישראלי. המחלקה בראשותו הייתה אחראית לפקוח על מערכות תשלומים קריטיות למשק, והפעילה מערכות תשלומים של בנק ישראל. מערכות אלו כוללות את מסלקת זה״ב, מסלקת השיקים, מערכת תשלומים מידיים של חברת מס״ב, מערכת חיובים וזיכויים של מס"ב, מערכת כרטיסי חיוב של חברת שבא, מערכת ATMים של שבא, ועוד. פעילותן של מערכות אלו מתווה את הדרך בה הציבור הישראלי מבצע תשלומים. מחלקת מערכות תשלומים וסליקה בניהולו של מר סלומי יצרה פלטפורמה רגולטורית לפיתוח של תשלומים מתקדמים וחדשניים ופעלה להגברת התחרות בשוק הפיננסי, ולייעול תהליכים ושירותים עסקיים לטובת ציבור הצרכנים ובתי העסק. כל זאת, תוך שמירה על היציבות והיעילות של מערכות התשלומים בישראל.

בין הצעדים שהובילה המחלקה, תחת ניהולו של מר סלומי ניתן למנות פעולות להגברת התחרות והיעילות בשוק התשלומים הכוללות בין היתר פתיחת האפשרות לחיבור של שחקנים חוץ בנקאיים למערכות התשלומים, קידום תשלומים ללא מגע (contactless payments) בכרטיסי אשראי כולל באמצעות ארנקים דיגיטליים, קידום האפשרות לביצוע תשלומים מידיים, קידום אמצעי תשלום שיהווה תחליף דיגיטלי לשיק מנייר, נקיטת צעדים לייעול התהליך בביצוע תשלומים חוצי גבולות, מעורבות מהותית בחקיקת חוק הסדרת העיסוק בשירותי תשלום (הידוע כ-"חוק(”PSD, שדרוג ושכלול מערכת זה"ב שהינה הסולק הסופי במשק, שינוי הארכיטקטורה של מערך התשלומים, ליווי התהליך של הפרדת החברות שבא ומס"ב ושינוי מבנה ההנהלות בחברות אלו, ועוד.

כל זאת, במקביל לבקרה וניטור של פעילות מערכות התשלומים בישראל בתחומים שונים לרבות בהיבטי ממשל תאגידי, הגנות סייבר והמשכיות עסקית, ולהתוויית מדיניות רלוונטית תוך סנכרון התהליכים מול הרגולטורים שמפקחים על גופים שנותנים שרותי תשלום, ותוך מתן מענה לצרכים הייחודיים של הגופים וסוגיות שונות שעלו.

**מנהל מחלקת מערכות תשלומים וסליקה, מר עודד סלומי**: "אני מודה לנגיד בנק ישראל, הפרופ' אמיר ירון, על ההזדמנות להוביל ולהשפיע על מערך התשלומים במשק, לקדם את הכלכלה, ולייצר אפשרויות תשלום עבור הצרכנים ובתי העסק בישראל, בדומה למדינות מתקדמות בשאר העולם. אני רוצה להודות גם למשנה לנגיד, מר אנדרו אביר על השותפות המקצועית. אני רוצה להביע את הערכתי הרבה לצוות העובדים והמנהלים המסורים במחלקה, על עבודתם הראויה לציון, על המקצועיות, ועל התשתית הרגולטורית, העסקית והתפעולית שיצרנו לטובת שוק תשלומים יציב יותר ומשוכלל יותר, שבהיבטים מסוימים קידמה את ישראל לקדמת הבמה בזירה העולמית. אין לי ספק ששינוי זה ימשיך להתעצם בשנים הקרובות."

**נגיד בנק ישראל, פרופ' אמיר ירון:**"עודד הצטרף לצוות ההנהלה של בנק ישראל אחרי קריירה ארוכת שנים ורבת הישגים בשוק הפרטי. במסגרת תקופת העבודה המשותפת שלנו, הוא תרם רבות לקידום מערכות תשלומים מתקדמות, נוחות, יעילות ויציבות. בכך, סייע להגברת החדשנות והתחרות בתחום זה, שנוגע לכל אזרח ולכל בית עסק במשק הישראלי. במקביל פעלה המחלקה בראשותו כדי לחזק את היציבות והיעילות של מערכות התשלומים ולהבטיח את פעילותן הרציפה. זאת, בין היתר, בהיבטי שימוש באמצעי תשלום מרחוק, אבטחת מידע והמשכיות עסקית. אני מודה לעודד על עבודה משותפת ופורייה ומאחל לו הצלחה רבה בהמשך".